**З А П И С Н И К**

**са састанка ужег састава** **Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу**

Састанак је одржан 30. септембра 2020. године путем *zoom* платформе, са почетком у 13.30 часова.

Састанку су присуствовали:

**Дејан Лекић –** Агенција за заштиту животне средине;

**Александра Трипић -** Агенција за заштиту животне средине;

**Драгана Брајовић -** Министарство државне управе и локалне самоуправе;

**Данило Родић -** Министарство државне управе и локалне самоуправе.

Састанак је реализован у складу са закључком са састанка ужег састава Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу (у даљем тексту: Посебна радна група), одржаног 28. августа 2020. године, поводом **предлога обавезе број 11. Креирање е – портала за праћење загађења животне средине буком и формирање јединственог регистра емитера буке**.

На поменутом претходном састанку констатовано је да креирање платформе која је предложена обавезом захтева пуно ангажовање јединица локалне самоуправе имајући у виду њихову превасходну надлежност, како у погледу евидентирања и разматрања пријава грађана, тако и у погледу уношења података о буци у платформу, што није могуће наложити Акционим планом за спровођење Партнерства за отворену управу који се доноси на националном нивоу. Ипак, постигнута је сагласност да би јавно објављивање извора буке или других релевантних података, поготово у машински читљивом формату, било пожељан корак у решавању препознатог проблема и релевантна обавеза за Акциони план. У том смислу, закључено је да се Министарство државне управе и локалне самоуправе обрати Агенцији за заштиту животне средине ради даљих разговора на ову тему и потенцијалног дефинисања обавезе у наведеном правцу.

У уводном делу састанка, представници **Министарства државне управе и локалне самоуправе** упознали су присутне са активностима које су до сада предузете у односу на конкретан предлог обавезе и наведеним закључцима са претходног састанка, апострофирајући питање могућности отварања и објављивања података везаних за изворе буке којима располаже Агенција за заштиту животне средине или други органи јавне управе. Такође, укратко је представљена методологија израде Акционог плана за спровођење иницијативе Партнерство за отворену управу, уз напомену да, иако се обавезе креирају у сарадњи са цивилним друштвом, одговорност за њихово спровођење сносе органи државне управе који су на тај начин препознати и у самом Акционом плану.

У односу на изворни предлог обавезе који подразумева креирање одговарајуће платформе за пријаву буке од стране грађана, представници **Агенције за заштиту животне средине** најпре су истакли да Агенцијанема надлежности на основу којих би могла да прихвати одговорност за спровођење таквог предлога, потврђујући већ установљену превасходну надлежност локалних самоуправа у погледу регулисања, мерења и контроле буке, а самим тим и располагање података о изворима и другим елементима проблема буке.

У односу на податке којима се тренутно располаже, представници Агенције поновили су информацију са претходног састанка да се у овој области израђују стратешке карте буке од стране локалних самоуправа (тренутно 5) за подручја која обухватају, док се на националном нивоу такве карте израђују за главне железнице, путеве и аеродром, али да су у питању статички подаци у виду мапе (слике) који би требало да послуже као основ за предузимање мера у правцу смањења буке тамо где она прелази граничне вредности. Са друге стране, истакнуто је да јединице локалне самоуправе поседују одређене податке које се тичу буке у складу са повереним пословима које обављају у овој области.

На основу претходног, представници Агенције истакли су да би се могло размислити о томе да се у сарадњи са Сталном конференцијом градова и општина креира и дистрибуира упитник јединицама локалне самоуправе којим ће се од њих прикупити одређени подаци који се тичу извора буке и других релеватних питања која би могла да интересују јавност, а тичу се буке, те да затим ове прикупљене податке Агенција обради и објави у машински читљивом и геодиференцираном формату на Порталу отворених података. У ту сврху, потребно да је да Министарство државне управе и локалне самоуправе одржи састанак са Сталном конференцијом градова и општина, представи и размотри могућност дистрибуције/прикупљања упитника и договори даље активности. На основу свих релевантних информација Агенција ће дати коначан став о могућности за преузимање одговорности за спровођење предложене обавезе.

**ЗАКЉУЧАК:**

**На основу дискусије са састанка постигнути су следећи договори:**

* **Агенција за заштиту животне средине припремиће нацрт формулара за прикупљање података од јединица локалне самоуправе и заједно са подацима о контакт особи у Сталној конференцији градова и општина доставити Министарству државне управе и локлне самоуправе;**
* **Министарство државне управе и локалне самоуправе контактираће Сталну конференцију градова и општина и одржати састанак у складу са предлогом Агенције. Такође, Министарство ће припремити радну верзију припадајућег обрасца за Акциони план у којем ће дефинисати основне елементе обавезе и доставити Агенцији, која ће усагласити текст и размотрити коначно преузимање одговорности за спровођење ове обавезе.**

Састанак је завршен у 14.30 часова.

Министарство државне управе

и локалне самоуправе